คาดทองแตะจุดต่ำสุดปีนี้ น้ำมันโลกยังดิ่งต่อเนื่อง
บาร์เคลย์สคาดการณ์ ราคาทองคำแตะจุดต่ำสุดในปีนี้ หลุด 1,130 เหรียญสหรัฐ/ออนซ์
14 ม.ค. 2558

บาร์เคลย์สคาดการณ์ ราคาทองคำแตะจุดต่ำสุดในปีนี้ หลุด 1,130 เหรียญสหรัฐ/ออนซ์
ธนาคารบาร์เคลย์ส ในอังกฤษ คาดการณ์ว่า ราคาทองคำจะปรับตัวลดลงในปีนี้ โดยมีแนวโน้มที่จะลงแตะระดับต่ำที่สุดในรอบ 5 ปี อันเนื่องมาจากการปรับขึ้นอัตราดอกเบี้ยของธนาคารกลางสหรัฐ (เฟด) ที่จะเป็นโอกาสให้นักลงทุนเข้าซื้อโลหะมีค่าดังกล่าวเพื่อเก็งกำไร จากความต้องการในเอเชียที่เพิ่มขึ้น
“เราคาดว่าราคาทองคำจะลงไปแตะระดับต่ำสุดในปี 2015 โดยราคาที่ต่ำในปีนี้ และปีหน้ามีแนวโน้มที่จะเปิดทางให้เกิดราคาเข้าซื้อที่น่าสนใจสำหรับนักลงทุนระยะยาว” ซูกิ คูเปอร์ และเควิน นอร์ริช นักวิเคราะห์ของบาร์เคลย์ส ระบุในรายงาน พร้อมประเมินว่า ราคาทองคำในปีนี้จะลงไปอยู่ต่ำกว่า 1,130 เหรียญสหรัฐ/ออนซ์เป็นครั้งแรก นับตั้งแต่เดือน เม.ย. 2010
บาร์เคลย์สยังระบุว่า ปัจจัยที่ทำให้ราคาทองคำปรับตัวลดลงนั้นมาจากการแข็งค่ามากขึ้นของเงินเหรียญสหรัฐ และความเป็นไปได้ที่เฟดอาจจะปรับขึ้นอัตราดอกเบี้ยเป็นครั้งแรกในรอบ 9 ปี โดยนักวิเคราะห์ทั้งสองคน คาดการณ์ว่า เฟดจะขึ้นดอกเบี้ยในเดือน มิ.ย.นี้
นอกจากนี้แล้ว รายงานของบาร์เคลย์สยังระบุด้วยว่า ทองคำจะมีราคาเฉลี่ยอยู่ที่ 1,200 เหรียญสหรัฐ/ออนซ์ ในไตรมาสแรก ก่อนจะปรับลดลงไปอยู่ที่ 1,180 เหรียญสหรัฐ/ออนซ์ ในไตรมาส 2 ส่วนไตรมาส 3 จะอยู่ที่ 1,130 เหรียญสหรัฐ/ออนซ์ และไตรมาสสุดท้ายของปี ราคาจะปรับเพิ่มขึ้นไปอยู่ที่ 1,170 เหรียญสหรัฐ/ออนซ์
ขณะเดียวกัน ราคาน้ำมันดิบในตลาดโลกปรับตัวลดลงอย่างต่อเนื่อง ท่ามกลางความคาดการณ์ว่า ปริมาณน้ำมันคงคลังของสหรัฐจะปรับตัวเพิ่มขึ้น โดยราคาน้ำมันดิบเวสต์เท็กซัสปรับตัวลดลงต่ำกว่า 45 เหรียญสหรัฐ/บาร์เรลแล้ว ในกระดานอิเล็กทรอนิกส์ โดยปรับลดลง 1.66 เหรียญสหรัฐ ไปอยู่ที่ 44.41 เหรียญสหรัฐ/บาร์เรล หลังจากที่ปิดตลาดเมื่อวันที่ 12 ม.ค. ที่ 46.07 เหรียญสหรัฐ/บาร์เรล ขณะที่น้ำมันดิบเบรนต์ปรับตัวลดลง 2.20 เหรียญสหรัฐ ไปอยู่ที่ 45.23 เหรียญสหรัฐ/บาร์เรล หลังจากปิดตลาดในวันที่ 12 ม.ค. ที่ 47.43 เหรียญสหรัฐ/บาร์เรล
ปัจจัยกดดันให้ราคาน้ำมันปรับตัวลดลง มาจากการคาดการณ์ของบลูมเบิร์กว่า ปริมาณน้ำมันคงคลังของสหรัฐในสัปดาห์ที่แล้วจะเพิ่มขึ้น 1.75 ล้านบาร์เรล ขณะที่ ซูฮาอิล อัลมาซโรไน รัฐมนตรีกระทรวงพลังงานของสหรัฐอาหรับเอมิเรตส์ หนึ่งในประเทศกลุ่มผู้ส่งออกน้ำมัน (โอเปก) ระบุว่า จะยังขยายกำลังการผลิตต่อไป
“ราคาจะยังคงร่วงลงไปอีก และมีปัจจัยเพียงน้อยนิดที่จะหยุดยั้งได้” อริทา เซ็น หัวหน้านักวิเคราะห์ของเอเนอร์จี แอสเป็ค ในลอนดอน ระบุในรายงาน